

REPUBLIKA HRVATSKA

VARAŽDINSKA ŽUPANIJA

OPĆINA VINICA

OPĆINSKO VIJEĆE

Klasa:024-03/22-01/06

Urbroj:2186-11-22-4

Vinica, 6. srpanj 2022.

**Z A P I S N I K**

s 11. sjednice Općinskog vijeća Općine Vinica, održane dana 6. srpnja 2022. godine, u prostorijama Općine Vinica, s početkom u 20,00 sati.

NAZOČNI VIJEĆNICI: Predrag Štromar, Krunoslav Kostanjevec, Ksenija Humek, Emil Jurič, Ivan Krajcer, Matija Galović, Stjepan Tomašec, Ivan Kelemen, Miroslav Kelemenić, Božidar Šipek (Vinica Breg), Mirjana Jambriško, Božidar Šipek (Vinica), Ivana Mraković

OSTALI NAZOČNI: dr.sc.Branimir Štimec, prof. , općinski načelnik

Snježana Kovačić, pročelnica JUO Općine Vinica

Željko Pajtak, stručni suradnik za financije i proračun

Marjana Majhen, predsjednica Odbora za statutarno-pravna pitanja

Ana Cvetko, viša stručna suradnica za opće i upravno-pravne poslove

Ljiljana Stokrajec, stručna suradnica za financije i računovodstvo

Biserka Jakopanec, voditeljica zapisnika

Predsjednik Općinskog vijeća Općine Vinica gospodin Predrag Štromar, otvorio je sjednicu te je konstatirao da je nazočno svih trinaest vijećnika.

Nadalje predsjednik gospodin Štromar predložio je dnevni red te kako nije bilo prijedloga za izmjenu ili dopunu dnevnog reda, a nakon izvršenog glasovanja konstatirao je da je Općinsko vijeće Općine Vinica za današnju sjednicu j e d n o g l a s n o usvojilo slijedeći

**DNEVNI RED:**

1. **2. IZMJENE I DOPUNE PRORAČUNA OPĆINE VINICA ZA 2022. GODINU**
2. **2. IZMJENE I DOPUNE PLANA RAZVOJNIH PROGRAMA OPĆINE VINICA ZA 2022., 2023. I 2024. GODINU**
3. **2. IZMJENE I DOPUNE PROGRAMA GRADNJE OBJEKATA I UREĐAJA KOMUNALNE INFRASTRUKTURE U 2022. GODINI**
4. **ODLUKA O SKLAPANJU POVELJE PRIJATELJSTVA IZMEĐU OPĆINE KONAVLE I OPĆINE VINICA**

Predsjednik Vijeća nakon toga stavio je na usvajanje Zapisnik s 9. i Zapisnik s 10. (on-line) sjednice Općinskog vijeća te obzirom da vijećnici na Zapisnike nisu imali primjedbi, nakon izvršenog glasovanja konstatirao je da je Općinsko vijeće Općine Vinica j e d n o g l a s n o usvojilo Zapisnik s 9. sjednice Općinskog vijeća Općine Vinica održane dana 02.06.2022.g. te Zapisnik s 10., on-line održane sjednice Općinskog vijeća Općine Vinica održane dana 13.06.2022.g.

Po usvajanju Zapisnika predsjednik vijeća gospodin Štromar, otvorio je aktualni sat odnosno vrijeme za postavljanje vijećničkih pitanja.

Gospodin Krajcer uputio je načelnika što je riješeno po pitanju 40-tonskog prijevoza i prometovanja kamiona Gornjom ulicom u Marčanu. Vijećnik navodi da su građani vrlo ogorčeni te da se spremaju na potpisivanje peticije ili čak na blokiranje ceste.

Načelnik gospodin Štimec odgovorio je da je u stalnom kontaktu sa Županijskom upravom za ceste te da je na području općine Vinica dozvoljeno 7,5 tona, no nakon što se sve ponovo asfaltira zatražiti će od ŽUC-a da se ti kamioni konačno maknu sa svih naših cesta.

Kako nije bilo vijećnika prijavljenih za daljnje postavljanje pitanja, prišlo se rješavanju po točkama dnevnog reda.

**Ad 1), Ad 2), Ad 3)**

Predsjednik Vijeća gospodin Štromar predložio je da se od 1. do 3. točke rasprava objedini, obzirom su i 2. i 3. točka dnevnog reda vezane uz 2. Izmjene i dopune Proračuna za 2022.g.

Na poziv predsjednika Vijeća, predsjednica Odbora za statutarno-pravna pitanja, gospođa Majhen i predsjednik Odbora za financije i proračun, gospodin Jurič, upoznali su nazočne da su ove točke dnevnog reda razmatrali i Odbori te da isti preporučuju usvajanje akata, u predloženom obliku.

2. Izmjene i dopune Proračuna objasnio je načelnik te navodi da se ukazala potreba za izmjenom Proračuna iz razloga što su dobivena sredstva Ministarstva turizma i sporta za „Sportski centar“, koja je investicija bila planirana proračunom pa je iz njega maknuta jer nije bilo naznaka hoće li biti moguće dobiti sredstva.

Načelnik navodi da je ukupna vrijednost investicije 1,4 milijuna kuna te da će Ministarstvo financirati projekt s 533.758,94 kn, a projekt će se provoditi u 2 faze i to ; 1. faza ove godine, dok bi 2. faza trebala završiti iduće godine do 3. mjeseca.

Nadalje načelnik je nazočne upoznao što sve obuhvaća ovaj projekt odnosno što će se sve u okviru njega izgraditi.

Kako nije bilo vijećnika prijavljenih za raspravu, nakon izvršenog glasovanja, predsjednik Vijeća gospodin Štromar konstatirao je:

- da je Općinsko vijeće Općine Vinica j e d n o g l a s n o donijelo

**2. IZMJENE I DOPUNE PRORAČUNA OPĆINE VINICA ZA 2022. GODINU,** (točka 1. dnevnog reda)

koje su priložene uz Zapisnik i čine njegov sastavni dio,

- da je Općinsko vijeće Općine Vinica j e d n o g l a s n o donijelo

**2. IZMJENE I DOPUNE PLANA RAZVOJNIH PROGRAMA OPĆINE VINICA ZA 2022., 2023. I 2024. GODINU** (točka 2. dnevnog reda)

koje su priložene uz Zapisnik i čine njegov sastavni dio,

- da je Općinsko vijeće Općine Vinica j e d n o g l a s n o donijelo

**2. IZMJENE I DOPUNE PROGRAMA GRADNJE OBJEKATA I UREĐAJA KOMUNALNE INFRASTRUKTURE U 2022. GODINI** (točka 3. dnevnog reda)

koje su priložene uz Zapisnik i čine njegov sastavni dio,

**Ad 4)**

Prijedlog odluke i povelje te ostale materijale, vijećnici su primili uz poziv za sjednicu.

Načelnik, gospodin Štimec, navodi kako je prije 30 godina oslobođeno dubrovačko zaleđe i Konavle, a u tim su akcijama sudjelovali i „Tigrovi“, koji su osnovani u Vinici te je tako krenula inicijativa „Tigrova“ za sklapanje povelje o prijateljstvu. Načelnik navodi kako je predsjednik Općinskog vijeća Konavala svake godine na obljetnicu „Tigrova“ prisutan na svečanosti ovdje u Vinci.

Predsjednik Vijeća gospodin Štromar upitao je ima li još nekih povelja od ranije te je upitao vijećnike imaju li možda oni kakvih prijedloga s kime bi se mogla sklopiti prijateljska suradnja.

Pročelnica, gospođa Kovačić, upoznala je prisutne s kojim je gradovima R. Slovenije, Italije te Albanije sklopljena prijateljska suradnja kroz provedbu projekta „Europa za građane“.

Vijećnik, gospodin Krajcer, kratko je pojasnio način ustrojstva i djelovanja udruge „Tigrovi“ te smatra da bi inicijativa mogla imati za Općinu Vinica i određene financijske obaveze pa navodi da nije protiv inicijative, ali isto tako smatra da bi realno bilo da se povelja ovakve vrste sklopi s Općinom Jarmina, s kojom se surađuje već dugi niz godina i gdje su mještani Vinice također sudjelovali u obrani Domovine. Neki su u tim vojnim akcijama izgubili živote pa je u Jarmini u njihovu čast podignut i spomenik.

Predsjednik Štromar složio se s konstatacijom vijećnika Krajcera, što se tiče Jarmine, a navodi da je čak bio uvjeren da je to već učinjeno odnosno da je s Jarminom već sklopljena Povelja o prijateljstvu.

Što se tiče Povelje s Općinom Konavle navodi da se prije svega radi o prijateljskoj odnosno kulturnoj suradnji udruga tih dviju općina.

Uključio se gospodin Tomašec te smatra da bi trebalo utvrditi hoće li to biti povezano s nekim i to s kojim troškovima. Predsjednik gospodin Štromar, pojasnio je da možda i bude nekih manjih troškova vezano uz troškove odlaska na kakve manifestacije, ali ostalih, nekih većih financijskih obveza ne može biti jer se radi o prijateljskoj suradnji.

Kako nije bilo više vijećnika prijavljenih za raspravu, predsjednik Vijeća gospodin Štromar predložio je da se Odluka o sklapanju Povelje s Općinom Konavle danas donese, a da se zaduži načelnika i vijećnika gospodina Krajcera da s inicijativom Općine Vinica za sklapanje Povelje prijateljstva s Općinom Jarmina, upoznaju vodstvo Općine Jarmina i pribave njihovo očitovanje, radi pokretanja daljnjih aktivnosti i sklapanja same Povelje.

Vijećnici su se s prijedlogom složili.

Nakon izvršenog glasovanja, predsjednik Vijeća gospodin Štromar konstatirao je da je Općinsko vijeće Općine Vinica j e d n o g l a s n o donijelo

**ODLUKU O SKLAPANJU POVELJE PRIJATELJSTVA IZMEĐU OPĆINE KONAVLE I OPĆINE VINICA,**

koja je priložena uz Zapisnik i čini njegov sastavni dio.

Predsjednik Vijeća gospodin Štromar konstatirao je također, da je Općinsko vijeće Općine Vinica

j e d n o g l a s n o donijelo

**Z A K L J U Č A K**

**O POKRETANJU INICIJATIVE ZA SKLAPANJE POVELJE PRIJATELJSTVA S OPĆINOM JARMINA,**

a kojim se Zaključkom zadužuju općinski načelnik gospodin Branimir Štimec te vijećnik Općinskog vijeća Općine Vinica gospodin Ivan Krajcer, da s inicijativom Općinskog vijeća Općine Vinica upoznaju načelnika Općine Jarmina, pribave očitovanje o interesu Općine Jarmina te s istim upoznaju Općinsko vijeće Općine Vinica, radi poduzimanja daljnjih aktivnosti vezanih uz potpisivanje Povelje prijateljstva.

Predsjednik je nakon toga zahvalio nazočnima na suradnji tijekom sjednice te je sjednicu zaključio u

20 sati i 20 minuta.

Voditeljica Zapisnika: Predsjednik Općinskog vijeća:

Biserka Jakopanec Predrag Štromar